# 1.1. Que imos aprender?

# O reto final desta aventura

## Viaxarás moi ben acompañado

Para acadar o gran reto final, contarás con compañeiras e compañeiros de aventura que te acompañarán e axudarán a organizar e presentar os teus descubrimentos.

## Paradas na viaxe: consegue o pasaporte e as imaxes para o minimundo

Para acadar o reto final deberás recopilar os materiais que irás descubrindo ao longo da túa viaxe. Para iso, ao finalizar cada parada da Fase 3, acadarás:

- Un selo máis no teu pasaporte aventureiro.

DESCARGA O TEU PASAPORTE AVENTUREIRO (abre en nova xanela)

- Os elementos precisos para construír os minimundos.

## O reto polo miúdo

Confía na maxia do compás que te guiará cara ao obxectivo final: crear un minimundo sostible.

Ao finalizar o traballo, teredes que escoller entre un dos ecosistemas correspondentes ao clima:

- Polar.
- Tropical árido ou desértico.
- Tropical húmido monzónico.
- Tropical húmido.
- Continental mediterráneo.
- Oceánico.

## Ao teu xeito

O minimundo poderás realizalo empregando:

- O material descargable a modo diorama.
- Fotos ou debuxos a modo de mural.
- A modo de lapbook.
- En calquera outro formato que consensuedes en equipo e sexa orixinal.

## Elementos indispensables do minimundo

- As características máis destacables do clima que elixades.

- As diversas partes do ecosistema.

- A pegada humana.

- Aportar ideas para que o equilibrio ecolóxico natural non sufra danos.

## Suxestións para acadar o éxito

Deixade voar a vosa imaxinación e potenciade as vosas dotes de traballo colaborativo. Recordade repartir as responsabilidades de forma eficiente para que todos os membros aporten o mellor de si mesmo e acadar o resultado que desexades.

# Como o faremos?

Nesta longa viaxe aprenderemos xuntos de maneira sinxela e divertida. Traballarás de forma individual e grupal. Para acadar o reto final terás que:

- Levar a cabo actividades interactivas individuais para aprender por ti mesmo e poñer a proba o teu coñecemento.
- Realizar tarefas no teu caderno de traballo.
- Buscar información no teu libro de texto.
- Facer investigacións a través de páxinas web seguras e fiables.
- Empregar a biblioteca de aula e do centro como centro de procura de información.
- Traballar en equipo.

# Cales son as metas desta viaxe?

Ao longo deste Recurso Educativo Aberto (REA) refrescaredes o aprendido en cursos anteriores, e ampliaredes os coñecementos acerca dos ecosistemas e climas así coma sobre o seu equilibrio e a pegada que os seres humanos deixamos. Polo tanto, c on esta viaxe lograrás:

- Coñecer as características das grandes zonas climáticas do mundo.
- Analizar e recoñecer os ecosistemas e as paisaxes.
- Identificar as causas e consecuencias dos humanos no medio.
- Comprender os cambios do medio natural.
- Promover estilos de vida sustentables e o consumo responsable para frear as consecuencias da pegada ecolóxica humana na biosfera e na atmosfera.
- Valorar as normas, dereitos, deberes e liberdades da Constitución española.
- Coñecer as principais normas de seguridade viaria.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)